b'\n_START_ARTICLE_\nAna Brnabi\xc4\x87\n_START_SECTION_\nMladost in zasebno \xc5\xbeivljenje\n_START_PARAGRAPH_\nBrnabi\xc4\x87eva se je rodila v Beogradu. Njen stari o\xc4\x8de po o\xc4\x8detovi strani, Anton Brnabi\xc4\x87, hrva\xc5\xa1ki voja\xc5\xa1ki \xc4\x8dastnik, ki se je v 2. svetovni vojni boril na strani partizanov, se je rodil v mestu Stara Ba\xc5\xa1ka na hrva\xc5\xa1kem otoku Krku. Stara mati po o\xc4\x8detovi strani, Mica, se je rodila v Gorobilju v bli\xc5\xbeini Po\xc5\xbeege v Srbiji. Stari star\xc5\xa1i po materini strani so iz Babu\xc5\xa1nice iz ju\xc5\xbenovzhodne Srbije. O\xc4\x8de Zoran se je rodil leta 1950 v U\xc5\xbeicu, \xc5\xa1tudij pa dokon\xc4\x8dal v Beogradu, kjer je njena dru\xc5\xbeina \xc5\xbeivela._NEWLINE_Brnabi\xc4\x87eva je deklarirana lezbijka in je peta pripadnica skupine LGBT na svetu v premierski funkciji (pred njo J\xc3\xb3hanna Sigur\xc3\xb0ard\xc3\xb3ttir, islandska predsednica vlade 2009\xe2\x80\x932013, Elio Di Rupo, belgijski predsednik vlade 2011\xe2\x80\x932014, Xavier Bettel, luksembur\xc5\xa1ki predsednik vlade od leta 2013, Leo Varadkar, predsednik vlade Republike Irske (taoiseach) od leta 2017). Leta 2017 se je kot prva predsednica vlade katere od balkanskih dr\xc5\xbeav udele\xc5\xbeila parade ponosa. _NEWLINE_Leta 2019 je njena partnerica Milica \xc4\x90ur\xc4\x91i\xc4\x87 rodila sina Igorja. Brnabi\xc4\x87eva je tako prva deklarirana pripadnica skupine LGBT, katere partnerica je rodila v \xc4\x8dasu slu\xc5\xbebovanja na premierski funkciji.\n_START_SECTION_\nIzobrazba in poslovna kariera\n_START_PARAGRAPH_\nV Beogradu je leta 1994 kon\xc4\x8dala gimnazijo. Leta 1998 je na Univerzi Northwood (angl. Northwood University) v Michiganu kon\xc4\x8dala \xc5\xa1tudij poslovnega upravljanja, nato pa je pridobila \xc5\xa1e diplomo MBA iz tr\xc5\xbeenja na Univerzi Hull (angl. University of Hull) v Zdru\xc5\xbeenem kraljestvu._NEWLINE_Leta 2001 se je vrnila v Srbijo in delala za razli\xc4\x8dna ameri\xc5\xa1ka svetovalna podjetja na projektih lokalne samouprave. Med letoma 2002 in 2011 je delala za USAID. Leta 2011 se je zaposlila v ameri\xc5\xa1kem podjetju za razvoj vetrnih elektrarn, Continental Wind Serbia, januarja 2013 je tam prevzela polo\xc5\xbeaj direktorice. Leta 2013 je postala tudi podpredsednica upravnega odbora NALED-a, javno-zasebne povezave lokalnih samouprav, zasebnih podjetij in nevladnih organizacij; od aprila 2016 je predsednica upravnega odbora.\n_START_SECTION_\nPolitika\n_START_PARAGRAPH_\nAvgusta 2016 je postala ministrica za javno upravo in lokalno samoupravo v vladi Alekdandra Vu\xc4\x8di\xc4\x87a. Poleg tega je postala predsednica Sveta za inovativno podjetni\xc5\xa1tvo in informacijske tehnologije ter Republi\xc5\xa1kega sveta narodnostne manj\xc5\xa1ine, pa tudi podpredsednica Republi\xc5\xa1kega sveta za reformo javne uprave. Vu\xc4\x8di\xc4\x87 je po prevzemu polo\xc5\xbeaja predsednika republike 31. maja 2017 predlagal Brnabi\xc4\x87evo za svojo naslednico na polo\xc5\xbeaju predsednice vlade. Parlament Republike Srbije je njeno vlado z ve\xc4\x8dino 157 od 250 glasov potrdil 29. junija 2017.'